**Latvijas - Lietuvas pārrobežu sadarbības programmas 2014.-2020.gadam projekts KOPSAVILKUMS**

**1.Risināmā jautājuma būtība**

Pamatojoties uz Ministru Kabineta (turpmāk – MK) 2013.gada 19.novembra sēdes protokola Nr.61 52§ un MK 2013.gada 22.novembra rīkojuma Nr. 561 „Par uzdevumiem Eiropas Savienības strukturālo un investīciju fondu mērķa "Eiropas teritoriālā sadarbība" 2014.–2020.gada plānošanas periodam vadības, uzraudzības un kontroles sistēmas ieviešanai” 2.2.1.apakšpunktā doto uzdevumu, Vides aizsardzības un reģionālās attīstības ministrija (turpmāk – VARAM) ir **sagatavojusi Latvijas - Lietuvas pārrobežu sadarbības programmas 2014.-2020.gadam projektu** (turpmāk - Programma), kas tiks īstenota Eiropas Savienības Strukturālo un investīciju fondu mērķa „Eiropas teritoriālā sadarbība” (turpmāk – ETS) ietvaros.

Eiropas Savienības Strukturālo un investīciju fondu 2014.-2020.gadam perioda ETS mērķis paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

**Programma ir izstrādāta atbilstoši:**

* Eiropas Parlamenta un Padomes Regulai (ES) Nr. 1303/2013 (2013.gada 17.decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006;
* Eiropas Parlamenta un Padomes Regulai (ES) Nr.1301/2013 (2013.gada 17.decembris) par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ Regulu (EK) Nr. 1080/2006;
* Eiropas Parlamenta un Padomes Regulas (ES) Nr.1299/2013 (2013.gada 17.decembris) par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība”,
* Stratēģijai „Eiropa 2020”;
* ES Stratēģija Baltijas jūras reģionam;
* Nacionālajiem plānošanas dokumentiem.

Saskaņā ar Eiropas Parlamenta un Padomes Regulas (ES) Nr. 1299/2013 (ETS) 8.panta 9.punktu pirms sadarbības programmas iesniegšanas Eiropas Komisijā iesaistītajām dalībvalstīm rakstiski jāapstiprina sava piekrišana sadarbības programmas saturam. Šī piekrišana aptver arī visu iesaistīto dalībvalstu saistības nodrošināt sadarbības programmas īstenošanai vajadzīgo līdzfinansējumu.

Saskaņā ar Ministru kabineta 2013.gada 22.novembra rīkojumu Nr. 561 „Par uzdevumiem Eiropas Savienības strukturālo un investīciju fondu mērķa ”Eiropas teritoriālā sadarbība” 2014.-2020.gada plānošanas periodam vadības, uzraudzības un kontroles sistēmas ieviešanai” 1.punktu VARAM noteikta par nacionālo atbildīgo iestādi ETS mērķa programmu politikas izstrādei un koordinēšanai.

2012.gadā tika uzsākts Programmas sagatavošanas process, tam uzdevumam izveidojot Apvienoto Programmēšanas komiteju (turpmāk – APK), kuras sastāvā tika nominēti par ETS programmu sagatavošanu nacionālo atbildīgo iestāžu un Programmas attiecināmās teritorijas reģionu pārstāvji no Latvijas un Lietuvas.

Latvijā, lai nodrošinātu Eiropas Savienības Strukturālo un investīciju fondu 2014.-2020.gada plānošanas perioda ETS mērķa darbības programmu izstrādes uzraudzību, kā arī koordināciju un sinerģiju starp Eiropas Savienības programmām un Latvijas nacionālajām interesēm, tika izveidota un darbojas Latvijas Konsultatīvā darba grupa, kuras sastāvā ir Finanšu ministrijas, Ārlietu ministrijas, Ekonomikas ministrijas, Iekšlietu ministrijas, Kultūras ministrijas, Izglītības un zinātnes ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra, biedrības ”Latvijas Pašvaldību savienība” un biedrības „Latvijas Lielo Pilsētu asociācija” pārstāvji..

Programmas projektam tika veikta sākotnējā izvērtēšana (*ex-ante*) un stratēģiskais ietekmes uz vidi novērtējums.

2014.gada martā partnervalstis apstiprināja Programmas projektu, kas kopā ar stratēģiskā ietekmes uz vidi novērtējuma ziņojumu tika nodots publiskajai apspriešanai. Latvijā publiskā apspriešana tika organizēta laikā no 2014.gada 9.aprīļa līdz 2014.gada 9.maijam, savukārt sabiedriskās apspriedes sanāksme notika 2014.gada 30.aprīlī.

**2.Piedāvātais risinājums**

Programma ir turpinājums pārrobežu sadarbībai, kura aizsākās ar Latvijas – Lietuvas pārrobežu sadarbības programmu 2007. - 2013. gadam.

Programmas teritorija

Programmas teritorija ietver sevī šādus NUTS III līmeņa reģionus:

Latvija: Kurzeme, Zemgale, Latgale;

Lietuva: Klaipēdas, Telšu, Šauļu, Panevēžas, Utenas un Kauņas apriņķi.

Programmas mērķis ir sekmēt Programmas reģionu ilgtspējīgu sociālekonomisko attīstību, palīdzot tos padarīt konkurētspējīgākus un pievilcīgākus dzīvošanai, uzņēmējdarbībai un tūrismam.

Programmas partnervalstis vienojušās piemērot koncentrācijas principu atbalstot ierobežotu skaitu **tematisko mērķu (TM).** Izvēle balstās uz reģiona iezīmēm, nepieciešamībām un izaicinājumiem, kurus varētu atrisināti starpvalstu sadarbības rezultātā:

* „Vides saglabāšana un aizsardzība un resursu efektīvas izmantošanas veicināšana” (TM 6), kura uzdevums ir uzlabot un attīstīt kultūras un dabas mantojuma objektus, pakalpojumus un produktus, palielināt apmeklētāju skaitu Programmas teritorijā, uzlabot dabas resursu kopīgu apsaimniekošanu, kā arī atjaunot teritorijas ar vides problēmām Programmas teritorijā.
* „Stabilu un kvalitatīvu darbavietu veicināšana un darbaspēka mobilitātes atbalstīšana”(TM 8), kura uzdevums ir Radīt nodarbinātības iespējas, atbalstot uzņēmējdarbību un palielināt darba iespējas, uzlabojot darbaspēka mobilitāti un prasmes. Lai uzlabotu reģiona reģionālo un lokālo mobilitāti, Programma atbalstīs ceļu infrastruktūras attīstību.
* „Sociālās iekļaušanas veicināšana, cīņa pret nabadzību un jebkādu diskrimināciju” (TM 9) ir paredzēts uzlabot sociālo infrastruktūru un pakalpojumus sociālās integrācijas sekmēšanai, kā arī uzlabot dzīves apstākļus mazāk attīstītajās kopienās un teritorijās.
* „Publisko iestāžu un iesaistīto personu institucionālo spēju un valsts pārvaldes efektivitātes uzlabošana” (TM 11). Tematiskā mērķa izvēle sekmēs publisko pakalpojumu efektivitāti, spēcinot kompetenci un sadarbību starp institūcijām.

Tematiskie mērķi pārnesti Programmas **prioritārajos virzienos:**

1. Sadarbība, kas veicina ilgtspējīgu un tīru vidi;
2. Atbalsts darbaspēka mobilitātei un nodarbinātībai;
3. Sociālā integrācija kā teritoriālās attīstības priekšnoteikums;
4. Efektīvi sabiedriskie pakalpojumi un laba pārvaldība dzīves kvalitātes uzlabošanai.

Kā arī 5.Tehniskā palīdzība - atbalsts efektīvai Programmas ieviešanai.

Papildus, Programmā ir noteikti 3 horizontālie principi: ilgtspējīga attīstība, vienādas iespējas un nediskriminēšana, kā arī vīriešu un sieviešu vienlīdzība.

Ar šo Programma veicinās „Eiropa 2020" stratēģijas mērķa „ilgtspējīgai", „iekļaujošai" un „gudrai” izaugsmei, kā arī ekonomiskās, sociālās un teritoriālās vienotības sasniegšanu. Programma veicinās arī ES Baltijas jūras reģiona stratēģijas mērķu sasniegšanu - „saudzēt jūru", „apvienot reģionu" un „celt labklājību".

Programmas vadība

Dalībvalstis vienojās jaunās Programmas Vadošās iestādes (VI) pilnvaras un Revīzijas iestādes funkcijas deleģēt Latvijas Republikas Vides aizsardzības un reģionālās attīstības ministrijai.

Programmas finansējums

Programmu līdzfinansē Eiropas Reģionālās attīstības fonds (ERAF).

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

Programmas kopējais budžets (ERAF) ir 55 milj. EUR.

ERAF līdzfinansējuma likme projektu partneriem ir 85% apmērā no attiecināmajiem izdevumiem.

Dalībvalstīm ir jānodrošina nacionālais līdzfinansējums Programmas Tehniskās palīdzības budžetam laikā no 2015.-2022.gadam. Latvijas nacionālā līdzfinansējuma kopēja summa 8 gadu periodā nepārsniegs 493 004 EUR.

29.07.2014.

951

V.Prokopoviča, 67026471

[vita.prokopovica@varam.gov.lv](mailto:vita.prokopovica@varam.gov.lv)